## Treball concedix a díhuit empreses de tota la Comunitat Valenciana les ajudes a la jornada laboral de quatre dies

*** En total, la Conselleria destinarà a estes ajudes 790.000 euros
* La reducció afectarà 144 treballadors de tota la Comunitat Valenciana**

La Direcció General de Treball, Cooperativisme i Seguretat Laboral ha resolt la concessió a díhuit empreses de tota la Comunitat Valenciana de les subvencions destinades a l’establiment d’incentius a la reducció de la jornada laboral a quatre dies o trenta-dos hores setmanals.

La concessió s’ha publicat en el DOGV de hui i oferirà a les empreses una subvenció que oscil·la entre els 5.000 i els 148.000 en funció de la quantitat de personal afectat per la reducció horària. En total, la Conselleria destinarà a estes ajudes 790.000 euros, cosa que afectarà 144 treballadors.

La majoria de les sol·licituds corresponen a empreses de consultoria de gestió empresarial o consultoria informàtica i màrqueting.

Este és el segon any que es convoquen estes subvencions a les empreses que implanten la jornada laboral de quatre dies. L’any passat van ser tres les empreses que reberen l’ajuda amb un import global de 30.000 euros.

Per a poder rebre la subvenció, el compromís empresarial de la reducció de la jornada ordinària haurà d’afectar un mínim de la plantilla. Així, en el cas d’empreses de 49 persones treballadores com a màxim, obligatòriament el 30 % de la plantilla haurà d’estar afectada per la reducció horària. Este percentatge es reduirà al 20 % en el cas d’empreses de 50 persones treballadores o més.

En tot cas, la proposta del nombre de persones treballadores participants en el programa haurà de comptar amb una participació similar d’homes i dones en relació amb la distribució de gènere preexistent en el conjunt de la plantilla de persones treballadores amb contracte de treball a temps complet. En este sentit, es permetrà, com a màxim, una desviació del 10 %.

Així mateix, les bases d’esta nova ajuda establixen que les empreses que s’acullen hauran d’elaborar un pla de reducció de la jornada laboral i millora de la productivitat, que haurà d’indicar les mesures organitzatives o formatives que es preveu implementar per a optimitzar el temps de treball. Este pla haurà de recollir una sèrie d’indicadors (incloent-hi l’evolució de la productivitat del treball en l’empresa) que seran avaluats de manera periòdica. De la mateixa manera, la reducció horària ha de comptar per a rebre la subvenció amb un acord amb la representació legal de les persones treballadores.

Quant a la quantia de la subvenció, la Conselleria oferirà pel primer any complet d’aplicació del programa una subvenció de 5.492,19 euros per cada persona treballadora incorporada al Pla de reducció de la jornada laboral; 2.746,10 el segon any, i 1.373,05 euros el tercer. D’esta manera, l’import total màxim de la subvenció que podrà percebre l’empresa beneficiària serà, per cada treballador/a adscrit al pla, de 9.611,34 euros.

Fecha: 16/10/2023